ΓΡΑΠΤΗ ΕΡΩΤΗΣΗ P-2295/97 υποβολή: Gary Titley (PSE) προς την Επιτροπή (26 Iουνίου 1997)

Θέμα: Ασφάλεια των εισαγομένων οικιακών ηλεκτρικών συσκευών

Μπορεί να επισημάνει η Επιτροπή τι κανόνες περιλαμβάνει η οδηγία σχετικά με τη χαμηλή τάση που διασφαλίζουν την ασφάλεια των οικιακών ηλεκτρικών συσκευών που εισάγονται στην ΕΕ; Περιλαμβάνουν οι κανόνες αυτοί απαίτηση από τους εισαγωγείς περί ελέγχου της ασφάλειας αντιπροσωπευτικών δειγμάτων των παρεχομένων αγαθών αντί του απλού ελέγχου των δειγμάτων των κατασκευαστών;

Εάν δεν υπάρχει απαίτηση τέτοιου ελέγχου των αγαθών από τους εισαγωγείς, προτίθεται η Επιτροπή να προτείνει την αναθεώρηση της οδηγίας σχετικά με τη χαμηλή τάση προκειμένου να διασφαλιστεί ότι οι κυριότερες εταιρείες εισαγωγής προϊόντων στην ΕΕ υποχρεούνται να διεξάγουν μεμονωμένα ανεξάρτητες δοκιμές ασφαλείας σε μονάδες δοκιμών εγκεκριμένες από την ΕΕ και ότι η μη συμμόρφωσή τους με την ανωτέρω απαίτηση συνιστά παραβίαση του κοινοτικού δικαίου;

Απάντηση του κ. Bangemann εξ ονόματος της Επιτροπής (10 Ιουλίου 1997)

Η οδηγία για τη «χαμηλή τάση» ((Οδηγία του Συμβουλίου 73/23/ΕΟΚ της 19.2.1973 (ΕΕ L 77 της 26.3.1973) όπως τροποποιήθηκε με την οδηγία του Συμβουλίου 93/68/ΕΟΚ της 22.7.1993 (ΕΕ L 220 της 30.3.1993). )) καθορίζει κανόνες για την ασφάλεια όλων των ηλεκτρικών συσκευών που διατίθενται στην κοινοτική αγορά. Η οδηγία ισχύει αδιακρίτως τόσο για τις συσκευές που εισάγονται στην Κοινότητα από τρίτες χώρες όσο και για τις συσκευές εγχώριας παραγωγής.

Οι κύριες διατάξεις της οδηγίας είναι ότι οι ηλεκτρικές συσκευές πρέπει να συμμορφώνονται με τις απαιτήσεις ασφάλειας που αναφέρονται στο παράρτημα Ι της οδηγίας. Προκειμένου να εξασφαλιστεί η συμμόρφωση, ο κατασκευαστής μπορεί είτε να εφαρμόσει εναρμονισμένα ευρωπαϊκά πρότυπα (ή και άλλα πρότυπα υπό τις προϋποθέσεις που ορίζει η οδηγία, για τις περιπτώσεις που δεν υπάρχουν ευρωπαϊκά πρότυπα) ή να προτιμήσει τις δικές του τεχνικές λύσεις, σύμφωνα με τις καλές μηχανικές πρακτικές, ενώ προβλέπεται ότι ο κατασκευαστής πρέπει να έχει εσωτερικό έλεγχο της παραγωγής, συμπεριλαμβανομένων και όλων των μέτρων που κρίνονται απαραίτητα προκειμένου η παραγωγική διαδικασία να εξασφαλίζει τη συμμόρφωση των προϊόντων προς τις απαιτήσεις της οδηγίας. Η τεχνική τεκμηρίωση, που επιτρέπει να αξιολογηθεί η συμμόρφωση των εν λόγω ηλεκτρικών συσκευών προς τις απαιτήσεις της οδηγίας, καταρτίζεται από τον κατασκευαστή και είναι στη διάθεση των εθνικών αρχών για επιθεώρηση στο κοινοτικό έδαφος για περίοδο τουλάχιστον 10 ετών μετά από την παραγωγή του τελευταίου προϊόντος. Μια δήλωση συμμόρφωσης, που εκπονείται από τον κατασκευαστή πρέπει να διατηρείται μαζί με την τεχνική τεκμηρίωση.

Κάθε προϊόν που διοχετεύεται στην κοινοτική αγορά πρέπει να φέρει την επισήμανση «ΕΚ» που εξασφαλίζει τη συμμόρφωση του προϊόντος προς τις απαιτήσεις της οδηγίας.

Για τα εισαγόμενα προϊόντα, η υπεύθυνη για την τήρηση της δήλωσης συμμόρφωσης και της τεχνικής τεκμηρίωσης στο κοινοτικό έδαφος ανήκει στον εξουσιοδοτημένο εκπρόσωπο του κατασκευαστή στην Κοινότητα, εφόσον υφίσταται, ή τον εισαγωγέα. Ωστόσο, η ευθύνη για την πλήρη συμμόρφωση του προϊόντος προς τις απαιτήσεις ασφάλειας που καθορίζει η οδηγία μέσω του ενδεδειγμένου σχεδιασμού και των απαραίτητων δοκιμών ανήκει πάντα στον κατασκευαστή, ακόμη και όταν έχει την έδρα του εκτός Κοινότητας.

Οι εισαγωγείς ή οι λιανοπωλητές δεν έχουν την υποχρέωση να ελέγχουν τα εγχώρια ή τα εισαγόμενα προϊόντα. Και στις δύο περιπτώσεις, οι εθνικές αρχές εποπτείας της αγοράς είναι υπεύθυνες για τον έλεγχο, μέσω της εφαρμογής των καταλλήλων προγραμμάτων επιτήρησης, του κατά πόσον οι συσκευές που διοχετεύονται στην αγορά είναι σύμφωνες προς τις απαιτήσεις της οδηγίας. Οι διαδικασίες και τα κριτήρια για την εποπτεία της αγοράς εμπίπτουν στις αρμοδιότητες των κρατών μελών.

Η Επιτροπή δεν θεωρεί ότι θα ήταν δικαιολογημένο και σύμφωνο με την προσέγγιση της οδηγίας να υποχρεωθούν οι εισαγωγείς συστηματικά να δοκιμάζουν, σε εγκεκριμένους υπό την Κοινότητα οίκους δοκιμής, τα εισαγόμενα ηλεκτρικά είδη που διοχετεύουν στην αγορά της Κοινότητας.